和芥庵韻
作者：陳耆卿
朝代：宋

paragraphs: 孟軻談一本，孔子號無我。
聖賢超警趣，不作流俗墮。
故能貫堪輿，中立而不頗。
黄冠宗無爲，衲子只打坐。
言若高峭甚，又與聖賢左。
須於真實處，大海穩扶柁。
須於疑似間，曲戶牢著鎖。
世道震遂泥，人心履俱跛。
競作夔憐蚿，徒勞螟祝臝。
芥庵之心鏡，淵珠光徹顆。
常時足歡娛，此日類坎軻。
乃能貞其頤，不爲名利朶。
敲棋聲落枰，哦詩氣摧垜。
此外澹一視，泰山如草蓏。
未妨師孔孟，匪涉佛老惰。
汩余抱孤戇，匪惟縶庸瑣。
涉世雖云闊，詣理猶未妥。
正性水下月，邪焰風中火。
因子當自强，朝聞夕死可。